GOROSPE ELEZKANO (EAJ, 2014-02-20):
Eskerrik asko legebiltzarburu andrea. Egun on guztioi. Sailburu, egun on.
Beno, eztabaida, hemen esan den bezala, sarritan egin dugu eta ez gara larregi luzatuko honetan, batez ere irailean pleno monografiko horretan hainbat ebazpen proposamen aurkeztu ziren. Eta ebazpenak dira gaur egun eta hori da orduan adostutakoa martxan dago.
Maneiro jaunak, behin eta berriro aipatzen du, bere alderdiak defendatzen du, beno ba, guk daukagun erakundeen antolamendua, kaltegarria dela honetarako. Eta nik galdera zehatz bat egingo nizuke Maneiro jauna. Posible da esatea zein erkidegotan beste egitura instituzional bategaz, emaitza hobeagoak dagozan iruzur fiskalaren borrokan?
Beraz, antolamendu hori, hemen daukagun antolamendu hori, ez da argudioa zuk erabiltzen dozun moduan esatea: "El entramado institucional entorpece la lucha contra el fraude fiscal".
Horrela izango balitz, erkidegoan, lurralde ezberdinetan lortutako emaitzak askoz ere txarragoak izango lirateke eta hori ez da errealitatea.
Hiru aldundiek urteetan zehar asko egin dute arlo honetan. Asko dago egiteko baina asko egin dute, bakoitzak bere plana urtero egiten du. Laster hiru lurraldeetako foru diputatuek, Ogasuneko foru diputatuek aurkeztuko dabe emaitzak Batzar Nagusietan. Eta han ikusiko da, zer den egiten dena. Eta justiziazkoa da egindakoa aitortzea eta pausuak ematea hobetzeko.
Aipatu izan dogu, beno, esan dozu, alderdi politiko batzuek honen aurka egon garela behin eta berriro, eta nik eztabaidan, irailean egindako eztabaidan ere gogoratu nuen Alderdi Sozialistagaz, sinatutako akordioaren aurretik, gure alderdia, Eusko Alderdi Jeltzalea, 2012ko Legebiltzarrerako aurkeztu zen hauteskundeetara eta bertan...
...akordioaren aurretik gure alderdia, Eusko Alderdi Jeltzalea, 2012ko Legebiltzarrerako aurkeztu zen hauteskundeetara eta bertan, hauteskunde programan, argi eta garbi zehazten zela gure borondatea neurri zehatzak hartzea zela iruzur fiskala desagertarazteko.
Esate baterako, hau zen justu esaten genuena, diru bilketa nahikoa izan eta ekonomia berpizteko xedeak aipatu ditugu, planteatu dugun zerga erreforma adierazteko abiapuntu gisa. Prozesu hori guztia iruzur fiskala desagerrarazteko premisan oinarritzen da.
Xede horrekin, Euzko Alderdi Jeltzaletik zerga sistema egokitzea proposatzen dugu, iruzur egitea baztertzea eta gutxitzea indartuko duten neurriak hartzeko. Beraz, gu hauteskundeetara aurkeztu ginen gure programan hori sartuta.
Horren ondoren, 2013an, Alderdi Sozialistarekin sinatu genuen akordioa eta bertan neurri zehatzak planteatzen ziren. Beranduago, Alderdi Popularrak babestu zuen akordioa arlo honetan. Hortik, Alderdi Sozialistarekin sinatutako akordiotik, egin genuen irailean pleno monografiko hori. Eta bertan seigarren ebazpen proposamen hau gaur hizpide duguna onartu zen, besteak beste.
Eta gure ustez asko da egin dena, irailaren amaieran onartu genuen. Urrian bidali da Legebiltzarretik Jaurlaritzara bidali da hemen onartukoaren informazioa. Eta hortik aurrera dena izan da pausuak ematea.
Gaur, otsailaren erdian dagoz, Maneiro jauna, eta konparatzen badugu lehenengo aldiz egiten den gauza bat egin dela, sortu, izendatu eta ez ditu bakarrik Jaurlaritzak izendatu, aldundi bakoitzak bere ordezkari teknikoak izendatu behar izan ditu. Ebazpen proposamenean batzar bat aurre ikusten zen, azaroan egin beharrekoa eta urtero egin beharko dena eta bat baino gehiago egin dituzte. Eta lanean dagoz, buru belarri sartuta.
Eta hori astiro bada konparatu beharko genuke guk geuk Legebiltzarrean jarraitzen dugun, daukagun erritmoarekin konparatu. Legebiltzar honetan baditugu lantalde batzuk, aurreko legealdian martxan jarritakoak eta oraindik euren lana amaitu barik daukatenak. Esaten baterako, cannabisarena, adibide arin bat ipintzearren.
Beraz, ezin da esan hiru hilabetean egin den dena eginda astiro joatea dela. Edozein kasutan, arintzea posible bada eskatzen diogu Legebiltzarretik Jaurlaritzari arindu dadila arindu ahala dena plan hori ahalik eta arinen lehenbailehen martxan jarri dadin.
Gure aldetik, erdibideko zuzenketa hori sinatu dugu eta bertan esaten da sailburua etorri dadila hona plan hori dagoenean, ebazpen proposamenean onartu genuen guztiaren barri ematera. Eta beste barik, bakarrik kuriosidadeagatik, Maneiro jauna, esaten duzu karakolen erritmoan goazela, beste ezaugarri bat karakolen ibiltzeaz. Ez dira gai atzerantz joateko, sekula ez doaz atzerantz. Beti aurrerantz.
Eskerrik asko.